
PËR PËRCAKTIMIN E KRITEREVE, KUSHTEVE DHE PROCEDURAVE MBI PËRJASHTIMIN NGA TAKSAT PËR QUMËSHTIN PLUHUR, PËR HIRRË QUMËSHTI DHE KREM QUMËSHTI TË FABRIKAVE TË PRODHIMIT DHE PËRPUNIMIT TË QUMËSHTIT DHE NËNPRODUKTEVE TË TIJ

Në mbështetje të nenit 102, pika 4 të Kushtetutës së Republikës së Shqipërisë dhe të paragrafit 8, të nenit 9, të ligjit nr. 9975, datë 28.7.2008, “Për taksat kombëtare”, të ndryshuar, ministri i Financave dhe Ekonomisë dhe ministri i Bujqësisë dhe Zhvillimit Rural

UDHËZOJNË:

Qëllimi i këtij udhëzimi është të përcaktojë kriteret, kushtet dhe procedurat e përjashtimit nga pagimi i taksës kombëtare për qumështin pluhur, hirrën e qumështit dhe kremin e qumështit, në rastet kur ato përdoren apo prodhohen nga fabrikat e prodhimit dhe përpunimit të qumështit dhe nënprodukteve të tij.
1. Kriteret, kushtet dhe procedurat e përjashtimit nga pagimi i taksës kombëtare për qumështin pluhur:
a) Subjektet e prodhimit dhe përpunimit të qumështit dhe nënprodukteve të tij, bazuar në paragrafin 8, të nenit 9, të ligjit nr. 9975, datë 28.7.2008, “Për taksat kombëtare”, janë të përjashtuara nga pagimi i taksës kombëtare të qumështit pluhur në import apo blerjen e tij brenda vendit;
b) Subjektet e prodhimit dhe përpunimit të qumështit dhe nënprodukteve të tij, të cilat përdorin qumështin pluhur në procesin e prodhimit të nënprodukteve, duhet të kenë kartën teknologjike të produkteve që kontrollohet nga Autoriteti Kombëtar i Ushqimit, sipas legjislacionit në fuqi;
c) Subjektet e prodhimit dhe përpunimit të qumështit dhe nënprodukteve të tij përjashtohen nga pagimi i taksës kombëtare të qumështit pluhur nëse, për produktet që prodhojnë dhe tregtojnë, në etiketën e produktit të notifikuar dhe aprovuar sipas rregullave në fuqi nga Autoriteti Kombëtar i Ushqimit, kanë të pasqyruar përmbajtjen në përqindje të qumështit pluhur në produktin e gatshëm që tregtohet;
d) Të gjitha subjektet e tjera tregtare, të cilët nuk janë përpunues të qumështit dhe prodhues të nënprodukteve të tij, paguajnë taksën kombëtare të qumështit pluhur në rastet e importit apo të blerjes brenda vendit nga prodhues potencialë të qumështit pluhur;
e) Për t’u përjashtuar nga pagimi i taksës kombëtare të qumështit pluhur në import, fabrikat e prodhimit dhe përpunimit të qumështit dhe nënprodukteve të tij pajisen me autorizim nga drejtoria rajonale e tatimeve, në lidhje me veprimtarinë që ata ushtrojnë në fushën e përpunimit të qumështit dhe prodhimit e tregtimit të nënprodukteve të tij, si: qumësht i inbotiluar, gjalpë, gjizë, kos, dhallë, hirrë etj. Subjektet e tjera tregtare, të cilat mund të përdorin qumështin si lëndë të parë për prodhimin e produkteve të tyre, nuk pajisen me autorizim;
f) Për t’u pajisur me autorizim, subjektet e prodhimit dhe përpunimit të qumështit dhe nënprodukteve të tij duhet të paraqesin në drejtorinë rajonale tatimore dokumentacionin në lidhje me kartën teknologjike apo aktet e tjera të notifikimit dhe aprovimit të etiketave të prodhimit nga Autoriteti Kombëtar i Ushqimit, sipas kërkesave të parashikuara në legjislacionin e fushës;
g) Autorizimi i lëshuar nga drejtoria rajonale e tatimeve depozitohet në strukturat përkatëse të administratës doganore, e cila lejon mospagimin e taksës së qumështit pluhur për kategorinë e subjekteve të pajisura me vërtetim nga administrata tatimore;
h) Subjektet e prodhimit dhe përpunimit të qumështit dhe nënprodukteve të tij, të cilët janë pajisur me autorizim nga administrata tatimore dhe kanë importuar/blerë brenda vendit qumësht pluhur duke mos paguar taksën kombëtare të qumështit pluhur, janë të detyruar që në etiketën e çdo produkti që hedhin në treg të pasqyrojnë përmbajtjen e sasisë në përqindje të qumështit pluhur në produktin e gatshëm;
i) Në fund të çdo viti kalendarik, brenda muajit janar të vitit pasardhës, subjektet e prodhimit dhe përpunimit të qumështit dhe nënprodukteve të tij deklarojnë në drejtorinë rajonale tatimore:
i. sasinë e qumështit pluhur të importuar/blerë brenda vendit pa paguar taksën e qumështit pluhur të trashëguar gjendje nga viti i kaluar;
ii. sasinë e qumështit pluhur të importuar/blerë brenda vendit pa paguar taksën e qumështit pluhur gjatë vitit raportues;
iii. sasinë e qumështit pluhur të importuar/blerë brenda vendit pa paguar taksën e qumështit pluhur gjendje në fund të vitit raportues;
iv. sasinë e qumështit pluhur të importuar/blerë brenda vendit pa paguar taksën e qumështit pluhur të përdorur në vitin raportues (i+ii-iii);
v. sasinë e prodhuar të nënprodukteve sipas strukturës ku është përdorur qumështi pluhur, sipas përqindjes së deklaruar në etiketë;
vi. krahasimi i sasisë së qumështit pluhur të konsumuar, sipas paragrafit “iv”, me sasinë e qumështit pluhur të përdorur sipas normativave dhe sasive të prodhimit të deklaruara, sipas paragrafit “v”;
vii. në rastet kur sasia e qumështit pluhur të konsumuar, për të cilin nuk është paguar taksa sipas paragrafit “iv”, është më e lartë se sasia e qumështit pluhur të përdorur sipas normativave dhe sasive të prodhimit të deklaruara sipas paragrafit “v”, për këtë diferencë subjekti raportues deklaron dhe paguan në drejtorinë rajonale të tatimeve taksën e papaguar (diferenca në sasi x 100 lekë/kg);
viii. administrata tatimore verifikon saktësinë e llogaritjeve sipas raportimit dhe kryen kontrolle dhe verifikime bazuar në procedurat e njohura të kontrollit.
2. Kriteret, kushtet dhe procedurat e përjashtimit nga pagimi i taksës kombëtare për hirrën e qumështit dhe kremin e qumështit, në rastet kur ato prodhohen nga fabrikat e prodhimit dhe përpunimit të qumështit dhe nënprodukteve të tij:
a) Subjektet e prodhimit dhe përpunimit të qumështit dhe nënprodukteve të tij, bazuar në paragrafin 8, të nenit 9, të ligjit nr. 9975, datë 28.7.2008, “Për taksat kombëtare”, janë të përjashtuara nga pagimi i taksës kombëtare për prodhimin e hirrës së qumështit dhe kremit të qumështit;
b) Subjektet e prodhimit dhe përpunimit të qumështit dhe nënprodukteve të tij, duhet të kenë kartën teknologjike të produkteve që kontrollohet nga Autoriteti Kombëtar i Ushqimit, sipas legjislacionit në fuqi;
c) Subjektet e prodhimit dhe përpunimit të qumështit dhe nënprodukteve të tij përjashtohen nga pagimi i taksës kombëtare për prodhimin e hirrës së qumështit dhe kremit të qumështit nëse, për produktet që prodhojnë dhe tregtojnë, në etiketën e produktit të notifikuar dhe aprovuar sipas rregullave në fuqi nga Autoriteti Kombëtar i Ushqimit, kanë të pasqyruar përmbajtjen në përqindje të produkteve të përdorura në produktin e gatshëm që tregtohet;
d) Të gjitha subjektet e tjera tregtare, të cilët nuk janë përpunues të qumështit dhe prodhues të nënprodukteve të tij, paguajnë taksën kombëtare për hirrën e qumështit dhe kremin e qumështit, sipas dispozitave të ligjit “Për taksat kombëtare”, të ndryshuar.
3. Ngarkohet me zbatimin e këtij udhëzimi Drejtoria e Përgjithshme e Tatimeve, Drejtoria e Përgjithshme e Doganave dhe Autoriteti Kombëtar i Ushqimit.
Ky udhëzim hyn në fuqi pas botimit në Fletoren Zyrtare.

